กฎกระทรวง ฉบับที่ 4 (พ.ศ. 2531) ออกตามความในพระราชบัญญัติรถยนต์ พ.ศ. 2522
กฎกระทรวง
ฉบับที่ ๔
(พ.ศ. ๒๕๓๑)
ออกตามความในพระราชบัญญัติรถยนตร์
พ.ศ. ๒๕๒๒
 

อาศัยอำนาจตามความในมาตรา ๕ และมาตรา ๑๕ ทวิ
แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๗) พ.ศ. ๒๕๓๐ รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้

ข้อ ๑
ให้ยกเลิกกฎกระทรวง ฉบับที่ ๒๐ (พ.ศ. ๒๕๒๖) ออกตามความในพระราชบัญญัติรถยนตร์
พ.ศ. ๒๕๒๒

ข้อ ๒
การตรวจสภาพรถที่จะขอจดทะเบียน ตามมาตรา ๗ (๒) ให้ตรวจตามรายการดังต่อไปนี้
(๑) ความถูกต้องของหมายเลขเครื่องยนตร์และหมายเลขตัวรถ
(๒) ความถูกต้องของส่วนควบและเครื่องอุปกรณ์สำหรับรถ
(๓) ความมั่นคงแข็งแรงของรถและความปลอดภัยสำหรับการใช้รถ
(๔) สภาพตัวถังและโครงรถ
(๕) ระบบการบังคับเลี้ยว พวงมาลัยและเครื่องล่าง
(๖) ระบบการห้ามล้อ
(๗) ระบบไอเสีย
(๘) ระบบเครื่องระงับเสียง
(๙) ระบบแสงไฟ
การตรวจสภาพรถตามมาตรา ๑๔ วรรคสอง มาตรา ๑๕ และมาตรา ๓๖ ให้ตรวจตามรายการที่กำหนดไว้ในวรรคหนึ่งหรือตามที่กรมการขนส่งทางบกกำหนด

ข้อ ๓
การดำเนินการตรวจสภาพรถและเกณฑ์การวินิจฉัยผลการตรวจสภาพรถ ให้เป็นไปตามระเบียบที่กรมการขนส่งทางบกกำหนด
ในกรณีที่รถที่เข้ารับการตรวจอยู่ในสภาพผ่านเกณฑ์การตรวจสภาพให้ออกใบรับรองการตรวจสภาพรถให้ตามแบบที่กรมการขนส่งทางบกกำหนด

ข้อ ๔
ในกรณีมีความจำเป็นต้องตอกเลขเครื่องยนตร์หรือเลขตัวรถให้ดำเนินการตามระเบียบที่กรมการขนส่งทางบกกำหนด

ข้อ ๕[๑]
กฎกระทรวงนี้ให้ใช้บังคับตั้งแต่วันที่ ๒๓ กรกฎาคม พ.ศ. ๒๕๓๑ เป็นต้นไป


ให้ไว้ ณ วันที่ ๒๒ กรกฎาคม พ.ศ. ๒๕๓๑
บรรหาร ศิลปอาชา
รัฐมนตรีว่าการกระทรวงคมนาคม


หมายเหตุ :- เหตุผลในการประกาศใช้กฎกระทรวงฉบับนี้ คือ
เนื่องจากได้มีการโอนอำนาจหน้าที่และกิจการบริหารบางส่วนของกรมตำรวจ
กระทรวงมหาดไทย ในส่วนที่เกี่ยวกับการปฏิบัติตามกฎหมายว่าด้วยรถยนตร์
ไปเป็นของกรมการขนส่งทางบก กระทรวงคมนาคม
ตามพระราชบัญญัติโอนกิจการบริหารบางส่วนของกรมตำรวจ กระทรวงมหาดไทย
ไปเป็นของกรมการขนส่งทางบก กระทรวงคมนาคม พ.ศ. ๒๕๓๐
สมควรแก้ไขคุณสมบัติของผู้ตรวจสภาพรถให้สอดคล้องกับการโอนอำนาจหน้าที่ดังกล่าว
ประกอบกับหลักเกณฑ์และวิธีการสำหรับการตรวจสภาพรถที่ใช้อยู่ในปัจจุบันยังไม่เหมาะสม
สมควรปรับปรุงแก้ไขให้มีประสิทธิภาพยิ่งขึ้นและโดยที่มาตรา ๑๕ ทวิ
แห่งพระราชบัญญัติรถยนตร์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนตร์
(ฉบับที่ ๗) พ.ศ. ๒๕๓๐ บัญญัติว่าการกำหนดหลักเกณฑ์
วิธีการและเงื่อนไขการตรวจสภาพรถ ให้กระทำโดยกฎกระทรวง 
จึงจำเป็นต้องออกกฎกระทรวงนี้

สิทธิกานต์/ปรับปรุง
๔ เมษายน
๒๕๖๒

วศิน/ตรวจ
๙ เมษายน
๒๕๖๒

[๑] ราชกิจจานุเบกษา
เล่ม ๑๐๕/ตอนที่ ๑๑๘/ฉบับพิเศษ หน้า ๑๙/๒๒ กรกฎาคม ๒๕๓๑